google/wiki40b huggingface dataset:
Kama tankikool

Kama oli salajane saksa tankikool, mis loodi NSV Liidu territooriumil Kaasani lähistel eesmärgiga koolitada tankiväeohvitsere Reichswehrile, minnes mööda Versailles' rahu tingimustega Saksamaale pandud piirangutest, mille järgi Saksamaal kaotati sõjaväekohustus ja tal ei tohtinud olla suuri sõjalaevu, allveelaevu, lahingulennukeid, tanke ega raskeid kahureid.
Kooli nimi on tuletatud linna nimest Kaasan ja perenimest Malbrandt (tankikooli ülema kolonel Malbrandti järgi).
Leping tankikooli asutamiseks sõlmiti Moskvas 3. oktoobril 1926. Saksamaa poolt allkirjastas lepingu kolonel Hermann von der Lieth-Thomsen, NSV Liidu poolt 2. järgu armeekomissar Jan Berzin.
Saksa firmad Krupp, Rheinmetall ja Erhardt said Saksa kindralstaabilt salajase ülesande – konstrueerida ja valmistada kergetank Leichttraktor, mis lahtimonteerituna toimetati Kaasanisse.
Koolis valmistati ette umbes 40 saksa ohvitseri, nende seas Wehrmachti tulevased kindralid Wilhelm Ritter von Thoma ja Wolfgang Thomale, kes oli hiljem kindral Heinz Guderiani staabiülem. Mõnedel andmetel õppis koolis ka tulevane kindral Guderian.
NSV Liidus oli ka teisi sõjakoole, mis olid loodud saksa sõjaväelaste väljaõppeks, näiteks Lipetski hävituslendurite kool.
Liigesepõletik

Liigesepõletik ehk artriit võib tekkida vigastuse, nakkuse (tuberkuloos, borrelioos), reuma või ainevahetushäire (podagra) tagajärjel.
Reaganoomika

Põhimõte

Neokonservatiivse teooria põhjal toimus konservatiivne pööre majanduses 1970.–1980. aastate piiril.
Neokonservatiivide kreedo ja poliitika erines nende omast, kes määrasid terve sõjajärgse ühiskonna arenemise põhiparameetreid. Suuna aluseks oli pakkumise kontseptsioon. Eelistama hakati kokkuhoidu, mitte kulusid. 
Pakkumise kontseptsioon seetõttu deklareerib kokkuhoiu suurendamise vajadust ja suhtelist tarbija nõudmiste vähendamist. 
Olulisemaks pakkumisteooria jooneks oli maksude esiletõstmine. 
Mitteinflatsioonilise kasvu saavutamiseks on vaja mõjutada tootmist, maksude vähendamise kaudu, ülem maksumäärade vähendamine korporatsioonide tulude peale ja isiklike tulude peale. Oluliseks komponendiks on riigi kulude vähendamine koos maksumäärade vähendamisega. Samal ajal R. Reagan tahtis suurendata kulutusi relvastusele.
Reaganoomika põhielemendiks sai 1981. aastal vastu võetud seadus maksumäärade kohta. Ta nägi ette etapilist isikutulumaksu vähendamist 23% peale, 70–50% maksimaalsed maksumäärad tuludele kapitalist, amortisatsiooni ärakirju tähtajade vähendamine, investeerimismaksude soodustuste suurendamist.
Viie aasta jooksul maksude lühendamine pidi kahandama laekumise riigi eelarvesse peaaegu 750 miljardi dollari peale. Need määrad pidid stimuleerima tööd, kokkuhoidu, investeerimist. Sellest tuleb tööpuuduse vähendamine, tootmiste suurendamine ja Ameerika toodete konkurentsivõime maailma turgudel. See kõik võimaldab majanduse kasvu.

Reaganoomika tulemused

Kuid praktika näitas et teoreetiline skeem töötas teistmoodi. Maksude stiimulid ei vältinud majandusliku kriisi. Sõjajärgses perioodis see kriisis oli kõige raskem oma kestvuses, tööpuuduses, tootmise langemisel. 1983. aastal saabus konjunktuuri parenemine. 
Aasta keskmised töötootmise kasvu tempod selle perioodi jooksul olid 0,9%, kuigi olid mõne võrra suuremad kui aastatel 1973–1981 (0,6%), kuid andsid järele kogu sõjajärgsele perioodi näitarvele – 1,9%.
Ameerika ühiskonnas sai tundlikuks tendents ebavõrdsele materiaalsele seisule. Maksude vähendamisel võitsid jõukad kihid ja rida sotsiaalsete programmide koondamisel said kannatada vähekindlustatud pered.
1986. aastal võttis senat vastu seaduse "maksureformist". Tema eesmärgiks oli võtta arvesse mõningaid kriitilisi märkusi 1981. aasta seaduse kohta ning kompenseerida selle negatiivseid mõjusid. Viimase reformi põhieesmärgiks oli ülemmaksumäärade alandamine nii eraisiku tulumaksu peale, kui ka korporatsioonide maksu tulu peale.

Kokkuvõte

Neokonservatiivide astutud sammud tõid riigi rolli funktsioonide üsna suureks ümberkasvamiseks. Muutus tema roll majanduses, ametiühingud ei mänginud enam olulist rolli. Riigi tegevusse tuleb sisse turuelement, kaob kindel piir riikliku ja isikliku vahel. Vaba kaubandus osutub reaganoomika ekspordivahendiks. See suund aitas pääseda Ameerika kampaaniatel teiste maade turule, soodustas tehnilist progressi USA-s, nende majanduse struktuurilist ümberehitamist ja rea probleemide (nt inflatsiooni) lahendamist.
Kahlajad

Kahlajateks nimetatakse kõiki kurvitsaliste seltsi kuuluvaid ranniku- ja soolinde peale merelisema eluviisiga ännide, kajakate, tiirude ja alkide. Eesti kahlajad on seega tüllaste, kurvitslaste, merisklaste ja naaskelnoklaste sugukonda kuuluvad linnuliigid. Laiemalt tuntud kahlajad on nt kiivitaja, tutkas, metskurvits, tikutaja, suurkoovitaja. Nime on sellele rühmale andnud enamikule neist toitumisel iseloomulik madalas vees kahlamine .
Eestis aitab selle linnurühma uurimisele kaasa 2006. aastal asutatud Eesti Ornitoloogiaühingu kahlajatöörühm.
Ius soli

Ius soli (ka jus soli; ladina keeles 'maapinna õigus'; ei tähenda 'Päikese õigus'), eesti keeles ka kohaõigus, on põhimõte, mille kohaselt riigi territooriumil sündinud inimene omandab selle riigi kodakondsuse.
Selle printsiibi rakendamise eesmärk võib olla siduda sisserändajate lapsi riigiga.
Ius soli põhimõtet järgivad oma kodakondsuspoliitikas näiteks Ameerika Ühendriigid ja Prantsusmaa.
Paljudes riikides kasutatakse vereõiguse ja kohaõiguse põhimõtet korraga.
Ameerika Ühendriikides kehtestati põhimõte kodusõja järel 14. konstitutsiooniparandusega (ratifitseeritud 1868. aastal). Paranduse eesmärk oli orjapidamisele lõpu tegemine. Konstitutsiooniparandus oli sõnastatud nõnda, et see välistas kodakondsuse andmise nendele isikutele, kes ei ole Ühendriikide jurisdiktsiooni subjektid. Selle all peeti tollal silmas eelkõige indiaanihõimude liikmeid.
Veemajandus

Veemajandusprobleemide olemus

Veemajanduslike probleemide lahendamisel püütakse säilitada veeökosüsteemides minimaalne muutmine ja vee kui inimesele kasuliku ressursi (näiteks joogivesi) võimalikult odav ja õiglane jaotus ning sellega varustamine.
Mitmed olulised veemajandusprobleemid puutuvad kokku üldisema keskkonnaökonoomia dilemmaga, mis avaldub ühisomanditragöödiana – näiteks rohke niisutusvee kasutamine piirab veetransporti .
Idatuul

Idatuul on tuul, mis puhub idast läände.
Vanakreeka mütoloogias oli idatuult esindav jumalus Euros. Arvati, et ta toob soojust ja vihma. Tema sümboliks oli ümberpööratud vaas, kust voolas välja vett.
Igliauka

Ajalugu

Küla juures asuv linnamägi näitab, et piirkond oli asustatud juba keskajal. Küla on mainitud esimest korda siiski alles XVIII sajandil. Aastal 1781 alustas Michał Butler sinna kiriku ehitamist. Aastal 1783 andis Jan Kazimierz Sapieha sealsed maad mariaanidele ja äsjavalminud kirik sattus Marijampolė kihelkonna alluvusse.
XIX sajandi keskpaigas asus Igliaukas ka mariaanide klooster, aga pärast ülestõusu aastal 1863 sulgesid tsaarivõimud selle. Kloostrihoonesse rajati Igliauka pastoraat. Vana kiriku asemele valmis aastal 1884 uus. Esimese maailmasõja ajal hävisid nii kiriku torn kui ka kloostrikompleks.
Johann Wolthus von Herse

Johann Wolthus von Herse (ka Wolthuss või Waldhaus von Heerse; suri enne 1473 suve) oli Liivi ordu ordumeister aastail 1470–1471. 
Tema valitsemisajal ehitati Toolse ordulinnus ja rajati Toolse foogtkond. Johann Wolthus von Herse püüdis reformida Liivi ordu sisekorraldust: ta ühendas mitu komtuurkonda ordumeistri otsevõimu alla ning sundis mitu käsknikku ametist lahkuma. Tema eesmärgiks oli tõenäoliselt eestkätt enda võimu tugevdamine, aga ka soov ordut Moskva  suurvürstiriigi ja teiste vaenulike välisjõudude vastu tugevdada. Ta plaanis Liivimaa ja Novgorodi ühisliitu Moskva vastu ning sõda Pihkvaga, et seal Moskva mõju vähendada. Kuid tema poliitika äratas suuremas osas Liivimaa ordukäsknikes vastuseisu ning 1471. aasta oktoobris ta kukutati, vangistati Võnnu ordulinnusesse. Ta suri vangistuses, võimalik, et mõrvati. 1472. aastal on teda mainitud veel elus olevana, 1473. aasta suvel aga surnuna.
Tema vend Friedrich Wolthus von Herse oli samuti Liivi ordu liige, teine vend Ernst aga orduvasall.
Abaton

Abaton on kreeka kultuuriruumis püha koht, kuhu kõigile või enamikule inimestele on sissepääs keelatud.
Vana-Kreeka templis olid abatoniks adüüton, kuhu võis siseneda ainult preester.
Vana-Kreekas oli ka vabas õhus paiknevaid abatone, kuhu inimestel oli minek keelatud kas koha rüvetamise vältimiseks või kaitseks jumalate viha eest.
Kreeka õigeusu kirikus nimetatakse abatoniks altariruumi, kuhu võivad siseneda ainult vastava pühitsuse saanud inimesed ning meessoost ristitavad.
Triinu Esken

Triinu Esken (sündinud 23. juulil 1992 Pärnus) on eesti jalgpallur.
Ta mängib aastast 2006 Naiste Meistriliigas osalevas klubis FC Flora.
Ta mängib Eesti naiste jalgpallikoondises.
Rahvusvaheline muusikapäev

Rahvusvahelist muusikapäeva peetakse 1. oktoobril. Selle tähistamise traditsiooni algatas 1975. aastal Rahvusvahelise Muusikanõukogu tollane president, viiuldaja Yehudi Menuhin.
Eesti Muusikanõukogu annab sellel päeval välja muusikapreemiat.
Anwar as-Sādāt

Muḩammad Anwar as-Sādāt (25. detsember 1918 Mit Abu al-Kum, Egiptus – 6. oktoober 1981 Kairo) oli Egiptuse sõjaväelane ja poliitik, president aastail 1970–1981.
Anwar Sadat sai kuulsaks rahu toomisega Egiptuse ja Iisraeli suhetesse, sõlmides 1978 Camp Davidi rahulepingu. 19. novembril 1977 sai ta esimeseks araabia riigipeaks, kes ametlikult külastas Iisraeli. Ta tegi seda Menaẖem Begini kutsel; riigivisiidi ajal pidas ta ka Knessetis kõne. Rahulepingu tulemusena taandus Iisrael järk-järgult Kuuepäevase sõja käigus vallutatud Siinai poolsaarelt, viies 1983. aastaks kõik oma väed sealt välja.
Kuigi see tõi nii Sadatile kui ka Beginile 1978. aastal Nobeli rahuauhinna, muutis see Sadati araabia maades ebapopulaarseks. Seda käsitleti araabia ühtsuse ja palestiinlaste reetmisena. Egiptus heideti Araabia Liigast välja ja liiga peakorter viidi Kairost Tunisesse. Alles 1989. aastal võeti Egiptus jälle Araabia Liiga liikmeks ja peakorter toodi Kairosse tagasi.
Välispoliitikas muutus Egiptus Ameerika Ühendriikide oluliseks liitlaseks Lähis-Idas ning vähenesid riigi sidemed Nõukogude Liiduga. Sadat reformis Egiptuse majandust, lõpetades riikliku sotsialismi ja rakendades avatud majanduspoliitikat.
Sõjaväeparaadi ajal lasksid Sadati maha tema poliitikaga rahulolematud ohvitserid.
Sadat oli abielus kaks korda. 22-aastaselt abiellus ta Elisan Madiga ja lahutas temast 17 päeva pärast nende kolmanda tütre Camelia sündi. Pärast seda abiellus ta Jehan Raoufiga, kes oli kõigest 15 aastat ja 9 kuud vana. Nad said ühe poja, kelle nimi on Gamal, ja kolm tütart, kelle nimed on Lobna, Noha ja Jehan (viimase nimi on nagu emalgi).
Lesk kirjutas oma mehe eluloo "Identiteeti otsides" (ingliskeelses tõlkes "In Search of Identity"), mille eest sai 2001 Pearl Bucki auhinna.
Taavi Tulev

Taavi Tulev (sündinud 10. aprillil 1984) on eesti muusik.

Isiklikku

Ta on helilooja Toivo Tulevi poeg. Triin Tulev on tema õde.
Viswanathan Anand

Viswanathan Anand (sündinud 11. detsembril 1969) on India maletaja, rahvusvaheline suurmeister, FIDE maailmameister 2000–2002, maailmameister 2002–2013. Tema hüüdnimi on Madrase tiiger.
Anand õppis malet mängima kuueaastaselt. Aastal 1987 tuli ta noorte maailmameistriks.
Aastal 2007 võitis Anand maailmameistritiitli 8 osalejaga turniiril. Ta kaitses tiitlit ka 2008. aastal, võites matši Vladimir Kramniku vastu 6,5:4,5. Aastal 2013 sai maailmameistriks Magnus Carlsen, kes võitis Anandi.
Oktoobris 2008 oli ta ELO reitinguga 2783 maailmas viiendal kohal. Viswanathan Anandi Morphy arv on 5.
Alfred Brumwell Thomas

Alfred Brumwell Thomas (24. veebruar 1868 London – 22. jaanuar 1948) oli inglise arhitekt, keda koolitati kunstikoolis Westminster School of Art. Tema läbivaks arhitektuuristiiliks oli uusbarokk ja selle parimaks näiteks oli tema poolt projekteeritud Põhja-Iirimaa pealinna Belfasti raekoda.
Küllatova savimaardla

Joosu savimaardla on üleriigilise tähtsusega savimaardla, mis asub Võru maakonnas Setomaa vallas. Maardla pindala on 36 ha.
Tootus kiht on geoloogiliselt Devoni ladestu Gauja lademe savi.
Maardla savi saab kasutada nt telliste valmistamiseks.
Ehkki maardla mäetehnilised olud on head, siis maardlast ei kaevandata
Delhi

Ajalugu

India eepose Mahābhārata järgi asutasid linna umbes 1200 eKr pandavad ja nimetasid selle Indraprasthaks. 1192 vallutas linna Muhammad Ghuri, kes pani aluse muslimite võimule Põhja-Indias. 1206 rajas Qutb-ud-dīn Aybak Delhi sultanaadi. 14. sajandil hakkas sultanaat lagunema. 1398 rüüstas Delhit Timur. 1526 sai Delhi sultan Ibrahim Lodi Esimeses Panipati lahingus lüüa Zahīr ad-Dīn Bāburilt, kes rajas Mogulite riigi, mille üheks keskuseks oli Delhi. 1649–1857 oli linn Mogulite impeeriumi pealinn. 1911 sai Delhi Briti India pealinnaks ja kesklinnast lõunasse hakati ehitama uut pealinna New Delhit.
Alates India iseseisvumisest 1947 on selle pealinn olnud Delhi. Iseseisvumisega kaasnes India jagamine: sellest eraldati islamistlik Pakistani riik. Pakistani maa-alale elama sattunud hindud kolisid Pakistanist ära ja sellega on seotud Delhi rahvaarvu peaaegu kahekordistumine aastail 1941–1951. Sel ajal sai Delhi ka miljonilinnaks.
Veel 1990. aastatel kuulus Delhi maailma 10 kõige enam saastatud linna hulka. 70% linna õhus olevast saastast moodustasid autode heitgaasid. 1996 algatas avalikes huvides tegutsev jätkusuutlikku arengut propageeriv teadus- ja seadusorganisatsioon Teaduse ja Arengu Keskus kohtuprotsessi India ülemkohtus, mis lõppes võiduga. Ülemkohus käskis kõik Delhi ühissõidukid, nii bussid kui taksod, ümber ehitada, et nad sõidaksid maagaasil, ja keelustas pliid sisaldava bensiini müügi 1998.

Kliima

Delhis on lähisekvatoriaalne kliima. Mussoonid muudavad suunda kaks korda aastas, märtsis loodest edelasse ja sügisel vastupidi. Märtsist maini puhuvad tuuled toovad Thari kõrbest palju liiva ja kuigi sel ajal ei ole temperatuurid kõige kõrgemad, peetakse seda kõige raskemaks aastaajaks. Lühike talv algab novembri lõpus ja on tuntud tugevate udude poolest.
Kõige kõrgemad temperatuurid on mõõdetud mais ja juunis (+47 °C), aga ka jaanuari absoluutne maksimum on +29 °C. Absoluutsed miinimumtemperatuurid on mõõdetud jaanuaris (–1 °C) ja veebruaris (0 °C), aga juunist septembrini ei lange temperatuur iialgi alla +20 °C.
Delhi keskmine sademete hulk on 714 mm aastas. Selgelt on välja kujunenud vihma- ja kuivaperiood. Juulis ja augustis sajab keskmiselt 236 mm sademeid, aga kõige kuivematel kuudel aprillis, novembris ja detsembris üksnes 10 mm.

Haridus

Delhis asuvad mitmed kõrg- ja ülikoolid, sealhulgas Delhi Ülikool (asutatud 1922), Nehru ülikool (1969), Indira Gandhi avatud ülikool (1985), islami- (1920), meditsiini- (1956) ja tehnikaülikool (1961) ning kaunite kunstide akadeemia (1954).
Bossanoova

Bossanoova (portugali keeles bossa nova, 'uus suundumus'), ka bossa, on Brasiiliast pärit muusikastiil, mis alates 1950. aastate lõpust levis laiemalt kogu maailmas, algul džässmuusika stiilina, hiljem ka populaarmuusikas.
Bossanoova tuntumad esindajad on Antonio Carlos Jobim, Stan Getz, Joao Gilberto ja Astrud Gilberto, Brasil '66 jt.
Eestis on bossanoovat esitanud Uno Loop jt.
Rein Hanson

Rein Hanson (18. juuni 1948 Hälvati – 8. detsember 2012) oli eesti ajakirjanik.
Koolipõlves avaldas lühikirjutisi Haapsalu rajooni ajalehes nime "ajakirjanik Benson" all.
Ta lõpetas Tartu Riikliku Ülikooli kaugõppes ajakirjanduse erialal 1973. aastal.
ETV-s oli üks saatesarja "Viljaveski" juhte.
Ta oli aastatel 1992–1995 VII Riigikogu liige (valimisliidus Kindel Kodu, sai valimistel 2120 häält).
Hiljem pidas kodutalu Hälvatis.

Isiklikku

Tema abikaasa Ene Hanson on tuntud keeletoimetaja.
Mustamäe Maarja Magdaleena kogudus

EELK Mustamäe Maarja Magdaleena kogudus on luterlik kogudus Tallinnas, Mustamäel.
23. novembril 2010 toimunud Eesti Evangeelse Luterliku Kiriku XXVIII Kirikukogu 3. istungjärk otsustas kinnitada EELK Mustamäe Maarja Magdaleena koguduse avamise. Kogudus kuulub Tallinna praostkonda.
2017. aasta seisuga on koguduse õpetaja Tiina Klement (enne abiellumist märtsis 2011 Tiina Kliiman) ja juhatuse esimees Jaana Maria Unga. Jumalateenistused toimuvad igal pühapäeval kell 15.00 Tallinnas, Tammsaare tee 135, Mustamäe Linnaosa Valitsuse keldrikorrusel (sissepääs hoovist). Õhtupalvus Taizé lauludega toimub iga kuu 2. pühapäeval kell 18.00. Iga kuu viimasel neljapäeval kl 18.30 toimuvad otsijate õhtud, kus teoloogiadoktor Jaan Lahe räägib igapäevase elu ja usuga seotud teemadel, millele järgneb vestlusring.
Pulmaratsanik

Pulmaratsanik oli pulmanali eesti talupojapulmas. 
Pulmaratsanik oli pulmaliste lõbustamise eesmärgil hobuseks ja ratsanikuks kokku maskeeritud mees (näit Saaremaal).
Ainsworth (Wisconsin)

Ainsworth on linn Langlade maakonnas, Wisconsinis, Ameerika Ühendriikides. Ainsworthis elas 2002. aastal 571 inimest.
Keeleliit

Keeleliit ehk sprachbund on omavahel tihedas kontaktis olevad keeled. 
Keeleliidu tekkimine eeldab tihedat suhtlust, mille käigus ükski keeltest ei toimi lingua franca '​na, vaid muututakse mitmekeelseks. Keeleliidul on keskus ja perifeeria ehk piiriala. Keskusesse kuuluvad keeled mõjutavad üksteist kõige rohkem. Keelemõjutuste tõttu muutuvad häälikusüsteem, sõnavara, lauseehitus kergesti, morfoloogia pole muutumisaldis.
Tuntuim on Balkani keeleliit, mille keskmes on albaania keel, makedoonia keel ja bulgaaria keel, piirialal rumeenia keel, kreeka keel, serbia-horvaadi keel ja mõni väiksem keel.
Muutus eesti keeles: f-i tulek võõrsõnadega (föön) ja samuti omadussõnade häälduses (vaffa, raffas)
Kaardil nr 2 on näha tumedama värviga märgitud Balkani keele liidu keskusele lähemal olevaid alasid ja heledama värviga perifeersemad alasid.
Folsomi järv

Folsomi järv on paisjärv Ameerika Ühendriikides California osariigis Folsomi linnast vahetult kirdes.
Järv asub Placeri, El Dorado ja Sacramento maakonna alal. Selle geograafilised koordinaadid on 38° 43′ N, 121° 8′ W.
Folsomi järv rajati 1955. aastal American Riveri ülespaisutamise teel Folsomi paisu abil. Järve maksimaalne pindala on 46,3 km² ja maht 1,25 km³.
Järve ümbritseb kaitsealune puhkeala.
Folsomi järve ääres asub Folsomi vangla.
Harilik papaia

Harilik papaia (Carica papaya) on papaialiste sugukonda (Caricaceae) kuuluv rohttaim. See pärineb troopilisest Ameerikast, võib-olla Lõuna-Mehhikost ja Kesk-Ameerikast. Esmalt kodustati see Mehhikos sajandeid enne Kesk-Ameerika klassikaliste tsivilisatsioonide teket.
Harilik papaia on papaia perekonna (Carica) ainus liik.
Harilik papaia on suur puutaoline taim, mille ainus tüvi kasvab 5–10 m kõrguseks. Spiraalselt paigutunud lehed kinnituvad tüve tippu. Tüve alumist osa katavad armid kohtades, kus varem olid lehed ja viljad. Lehed on suured, läbimõõduga 50–70 cm, seitsme palmjalt paigutunud haruga. Nii suurte taimede kohta tavatult on puud kahekojalised. Puud on tavaliselt harudeta, kui nende tippu pole kärbitud. Õied sarnanevad kujult Plumeria omadega, ent on palju väiksemad ja vahajad. Nad kasvavad lehtede ja tüve vahelisse nurka ning arenevad suurteks viljadeks (papaiadeks), mis on 15–45 cm pikad ja 10–30 cm läbimõõduga. Vili on küps, kui see tundub katsudes pehme (nagu küps avokaado või pehmem) ning selle nahk on omandanud merevaigukarva või oranži värvuse.
Carica papaya oli esimene transgeenne viljapuu, mille genoom kaardistati.
Traveling Wilburys

Traveling Wilburys (vahetevahel lühendati nime ka Wilburys) oli inglise-ameerika ansambel, mille moodustasid Bob Dylan, George Harrison, Jeff Lynne, Roy Orbison ja Tom Petty. Kaasa lõi ka trummar Jim Keltner. Ansambel avaldas kaks albumit "Traveling Wilburys Vol. 1" (1988) ja "Traveling Wilburys Vol. 3" (1990), kuigi Orbison suri enne teise albumi valmimist. Teise albumi numbriks pandi meelega "3". Seetõttu polnud aga ka mingi ime, et ilmus ka bootleg-album, millel nimeks "Vol. 2". Samuti eksisteerivad bootleg-plaadid "Vol. 4" ja "Vol. 4½".
Vormsi tuletorn

Vormsi tuletorn ehk Saxby tuletorn Vormsi lääne-looderannikul on Eesti esimene monteeritud Gordoni süsteemi malmplaatidest tuletorn ja ühtlasi Vormsi vanim tuletorn. 
See asub Vormsi kõrgeimal kaldal, millelt avaneb vaade ka Hiiumaale.
Tuletorn ehitati 1864. aastal. See on 24 meetrit kõrge. Torni läbimõõt on soklil 4,6 meetrit, laternaruumis 2,35 meetrit.
Tuletorni lähedal metsas on osaliselt säilinud 20. sajandi algul rajatud Peeter Suure merekindluse kaitseehitised.
Tuletorni juures on päästejaama paadikuur, puitelamu, saun ja muud kõrvalhooned.
Robin Dunbar

Robin Dunbar (sündinud 28. juunil 1947 Liverpoolis) on briti antropoloog.
Ta töötab Oxfordi Ülikoolis.
Tema järgi on nimetatud Dunbari arv.
Kahefaktoriline emotsiooniteooria

Kahefaktoriline emotsiooniteooria ehk Schachteri-Singeri teooria väidab, et emotsioon põhineb kahel teguril: füsioloogilisel aktivatsioonil (arousal) ja kognitiivsel märgistamisel (labeling). 
Teooria lõid teadlased Stanley Schachter ja Jerome E. Singer. Vastavalt nende teooriale toimub emotsiooni tundmisel füsioloogiline aktivatsioon ning inimene kasutab füsioloogilise aktivatsiooni märgistamiseks lähimat ümbritsevat keskkonda, et otsida sealt emotsionaalseid märksõnu. See võib mõnikord põhjustada keha füsioloogilisel seisukorral põhinevaid emotsioonide väärtõlgendusi. Kui aju ei tea, miks ta mingit emotsiooni tunneb, toetub ta emotsiooni märgistamiseks vajalike märksõnade jaoks välistele ärritajatele.

Aktivatsiooni vääriti omistamine

Kahefaktorilist emotsiooniteooriat kontrolliti aktivatsiooni vääriti omistamise uurimisega. See teooria aitas toetada Schachter ja Singeri kahefaktorilise teooria käsitlust. Psühholoogid Donald G. Dutton ja Arthur P. Aron tahtsid kasutada füsioloogilist aktivatsiooni esile kutsuvat loomulikku keskkonda. Selle eksperimendi käigus pidid meessoost katseisikud jalutama üle kahte erinevat sorti sildade. Üks sild oli väga hirmutav (aktivatsiooni tekitav) rippsild, mis oli väga kitsas ning ületas sügavat kuristikku. Teine sild oli esimesest oluliselt turvalisem ja stabiilsem.
Iga silla lõpus kohtus katseisikutega kütkestav naissoost katse läbiviija. Ta andis katseisikutele täitmiseks küsimustiku ning telefoninumbri, millel ta palus täiendavate küsimuste korral helistada. Selle uurimuse eesmärk oli leida, kumb meestegrupp tõenäolisemalt naissoost katse läbiviijale helistas. Katse tulemusena leiti, et üle hirmsama silla kõndinud mehed olid tõenäolisemad naisele helistama (ja teda kohtama kutsuma). See oli nähtavasti tingitud hirmutavast sillast üle kõndimisest saadud erutusest (aktivatsioonist). Nad omistasid aktivatsiooni põhjuse aga silla asemel naisele, pannes ta atraktiivsemana tunduma. Kui meessoost isikutelt küsiti, et miks nad naisele helistasid, oli neil kõigil kummalisel kombel talle helistamiseks oma põhjus. Mõni ütles, et tegi seda tema kauni näo, keha või silmade pärast. Siiski ei omistanud ükski katseisik oma tunnete põhjust sillale, millest üle käimine tekitas naise kaunimana tunduvaks muutnud aktivatsiooni.

Schachteri ja Wheeleri katse

1962. aastal läbi viidud Schachteri ja Wheeleri katses süstiti katseisikutele adrenaliini (epinefriini), kloorpromasiini (rahusti) või platseebot. Ükski katseisik ei saanud mingeid andmeid tehtud süsti kohta. Pärast süsti tegemist vaatasid katseisikud lühikest naljakat filmi ning filmi vaatamise ajal jälgiti neid nalja kohta ilmutavate tunnuste osas. Pärast filmi vaatamist hindasid katseisikud seda, kui naljakas film oli ja kas nad seda nautisid. Uurimusega jõuti tulemusteni, et kõige rohkem nalja saamise märke näitasid katseisikud, kellele süstiti epinefriini. Platseebosüsti saanud katseisikud näitasid küll välja vähem reaktsioone, kuid ikkagi rohkem kui katseisikud, kellele oli süstitud kloorpromasiini.
Città metropolitana

Città metropolitana (itaalia keeles 'suurlinn') on Itaalia põhiseaduses sätestatud omavalitsusüksus Itaalias.
3. aprillil 2014 kiitis Itaalia parlament heaks seaduse, mille kohaselt on Itaalias 10 suurlinna staatuses ala. Seadus jõustus 1. jaanuaril 2015.
4. veebruaril 2016 lisandunud Città metropolitana di Cagliari on Itaalia 14. suurlinna staatuses omavalitsusüksus.